Lehden teline Elistassa vuonna 2021.
**Halmg ünn** (Хальмг үнн, "Kalmukian totuus") on Venäjällä Kalmukian pääkaupungissa Elistassa ilmestyvä kalmukin- ja venäjänkielinen sanomalehti.

Ensimmäistä kalmukin- ja venäjänkielistä lehteä *Oiratskije izvestija* ("Oiraattien uutiset") julkaistiin Astrahanissa vuosina 1917–1918. Se lakkasi viidennen numeron jälkeen. Vuosina 1919–1920 ilmestyi puna-armeijan kaksikielinen lehti *Ulan halmg* ("Punainen kalmukki").

Vuoden 1920 lopussa Astrahanissa alkoi ilmestyä Kalmukkien autonomisen alueen toimeenpanevan keskuskomitean ja sittemmin myös NKP(b):n aluekomitean kalmukin- ja venäjänkielinen äänenkannattaja *Ulan halmg*. Vuonna 1926 siitä tuli venäjänkielinen *Krasnaja step* ("Punainen aro"), jolle perustettiin kalmukinkielinen liite *Taŋhtšin zäŋg* ("Alueen uutiset"). Vuonna 1928 lehti siirtyi Elistaan ja *Krasnaja stepistä* tuli vuorostaan päälehdeksi muuttuneen *Taŋhtšin zäŋgin* liite. Vuonna 1935 lehti sai jälleen nimen *Ulan halmg*.

Lehdessä käytettiin vuoteen 1926 saakka kalmukkien perinteistä todo bitšig -kirjaimistoa ja sen jälkeen lisämerkeillä täydennettyjä kyrillisiä aakkosia. Vuonna 1930 siirryttiin latinalaiseen kirjaimistoon, ja vuonna 1938 otettiin jälleen käyttöön venäläinen aakkosto.

*Ulan halmg* lakkasi saksalaismiehityksen aikana vuonna 1942 ja uudelleen vuonna 1943, kun kalmukit karkotettiin kotiseudultaan. Vuonna 1957 Kalmukian ASNT:n uudelleen perustamisen yhteydessä alettiin julkaista kalmukinkielistä päivälehteä, joka sai nimen *Halmg ünn*.

*Halmg ünn* oli neuvostoaikana NKP:n aluekomitean sekä Kalmukian korkeimman neuvoston ja ministerineuvoston äänenkannattaja. Viidesti viikossa ilmestyneen lehden painosmäärä oli 7 000 kappaletta vuonna 1976.

*Halmg ünn* on nykyään Kalmukian tasavallan päämiehen hallinnon ja parlamentin kaksikielinen äänenkannattaja. Sen julkaisijana toimii valtiollinen uutistoimisto Kalmykija. Neljästi viikossa ilmestyvän lehden painosmäärä oli 3 800 kappaletta vuonna 2023. Sen Internet-sivusto on avattu vuonna 2014.

Lähteet
-------

1. ↑  "Oiratskije izvestija": pervaja gazeta na todo bitšig *Todo media*. Viitattu 2.2.2024.
2. 1 2 3  Djakijev, B. B.: Natsionalnaja petšat v istorii naroda (k 100-letiju gosudarstvennosti Kalmykii.  *Vestnik Issyk-Kulskogo universiteta*, 48/2020, s. 257–263. Artikkelin verkkoversio.
3. 1 2  *Gazety SSSR 1917–1960: Bibliografitšeski spravotšnik, tom 3*, s. 26–27, 231, 289. Moskva: Kniga, 1978.
4. 1 2  Sartikova, E. V.: Partija i SMI (razvitije partijno-sovetskoi petšati Kalmykii v 20–30-e gg. XX v.).  *Mongolovedenije*, 4/2020, s. 752–763. Artikkelin verkkoversio.
5. ↑  Kukanova V.V. et al.: Natsionalnaja gazeta "Halmg ünn" ("Kalmytskaja pravda"): opyt analiza povsednevnosti (na materiale fotografi 1957–1959 gg.).  *Vestnik KIGI RAN*, 6/2019, s. 1107–1118. Artikkelin verkkoversio.
6. ↑  Kuznetsov, I. V. & Fingerit, Je. M.: *Gazetnyi mir Sovetskogo Sojuza, 1917–1970 gg. Tom 2: Respublikanskije, krajevyje, oblastnyje i okružnyje gazety*, s. 192–193. Moskva: Izdatelstvo Moskovskogo universiteta, 1976.
7. ↑  *Bolšaja sovetskaja entsiklopedija, tom 28*, s. 179. Moskva: Sovetskaja entsiklopedija, 1978.
8. ↑  Julkaisutiedot.  *Halmg ünn*, 1.4.2023, s. 4. Artikkelin verkkoversio.
9. ↑  Gazeta "Halmg Unn" otkryla ofitsialnyi sait *Vesti Kalmykija*.  8.9.2014. Viitattu 2.2.2024.

Aiheesta muualla
----------------

* Lehden sivusto